РЕГЛАМЕНТ (ЕС) 2019/89 НА КОМИСИЯТА

от 18 януари 2019 година

за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от бромадиолон, етофенпрокс, паклобутразол и пенконазол във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а), член 18, параграф 1, буква б) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) за етофенпрокс и паклобутразол са определени в част А от приложение III към Регламент (ЕО) № 396/2005. МДГОВ за пенконазол са определени в приложение II и в част Б от приложение III към Регламент (ЕО) № 396/2005. По отношение на бромадиолон в Регламент (ЕО) № 396/2005 не са определени МДГОВ и тъй като това активно вещество не е включено в приложение IV към посочения регламент, се прилага стойността по подразбиране от 0,01 mg/kg, предвидена в член 18, параграф 1, буква б) от същия регламент.

(2) По отношение на бромадиолон Европейският орган за безопасност на храните (наричан по-нататък „Органът“), представи обосновано становище относно съществуващите МДГОВ в съответствие с член 12, параграф 2 от Регламент (ЕО) № 396/2005 във връзка с член 12, параграф 1 от него (2). Всички съществуващи разрешения за продукти за растителна защита, съдържащи бромадиолон, са ограничени до употребата им единствено като родентицид и не са предназначени за директно прилагане върху ядивни култури. Поради това е целесъобразно да бъдат установени МДГОВ на границата на определянето по подразбиране. Тези стойности по подразбиране следва да се определят в приложение V към Регламент (ЕО) № 396/2005 в съответствие с член 18, параграф 1, буква б) от същия регламент.

(3) По отношение на етофенпрокс Органът предостави обосновано становище относно съществуващите МДГОВ в съответствие с член 12, параграф 2 от Регламент (ЕО) № 396/2005 във връзка с член 12, параграф 1 от него (3). Органът препоръча да бъдат намалени МДГОВ за кестени, лешници, ябълки, круши, кайсии, череши (сладки), сливи, грозде, ягоди, къпини, малини (червени и жълти), боровинки, френско грозде (черно, червено и бяло), цариградско грозде (зелено, червено и жълто), смокини, райска ябълка, нарове, картофи, чесън, лук, домати, сладки пиперки, патладжани, брюкселско зеле, зеле, фасул (с шушулки), фасул (без шушулки), лупина (суха), зърнени култури, захарно цвекло (корени), свине (мускули, черен дроб и бъбреци), говеда (мускули, черен дроб и бъбреци), овце (мускули, черен дроб и бъбреци), кози (мускули, черен дроб и бъбреци), еднокопитни (мускули, черен дроб и бъбреци), други отглеждани в стопанства сухоземни животни (мускули, черен дроб и бъбреци) и мляко (овче и козе). За други продукти той препоръча повишаване или запазване на съществуващите МДГОВ. Той стигна до заключението, че по отношение на МДГОВ за грейпфрути, портокали, лимони, сладки лимони, мандарини, праскови, киви (зелено, червено, жълто), пъпеши, тикви, дини, полска салата/кълнова салата, маруля, къдрава листна ендивия/широколистна ендивия, кресон и други кълнове, рукола, спанак, листно цвекло/салатно цвекло, кервел, сибирски лук/лук резанец/ салатен лук, листа от целина, магданоз, градински чай, розмарин, мащерка, босилек и ядливи цветя, дафинов лист, градински пелин, леща (прясна), фасул (сух), семена от рапица, мастна тъкан от свине, говеда, овце, кози и еднокопитни животни, домашни птици (мускули, мастна тъкан и черен дроб), мляко (краве, овче, козе и кобилешко) и птичи яйца част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Тези МДГОВ ще бъдат подложени на преглед, като при този преглед ще се вземе предвид информацията, налична в периода от две години след датата на публикуване на настоящия регламент.

(4) По отношение на паклобутразол Органът предостави обосновано становище относно съществуващите МДГОВ в съответствие с член 12, параграф 2 от Регламент (ЕО) № 396/2005 във връзка с член 12, параграф 1 от него (4). Органът предложи при паклобутразол да се измени определението за остатъчното вещество (сума на съставните изомери). Той препоръча да бъдат намалени МДГОВ за ябълки, круши, дюли, мушмули, японско нефле/японски мушмули, кайсии, праскови, сливи, грозде, трапезни маслини, ленено семе, сусамово семе, семена от рапица, семена от синап, семена от пореч, камелина, конопено семе, маслини за производство на масло, говеда (мускули, мастна тъкан, черен дроб и бъбреци) и еднокопитни (мускули, мастна тъкан, черен дроб и бъбреци). МДГОВ за тези продукти следва да бъдат включени в приложение II към Регламент (ЕО) № 396/2005 с настоящата им стойност или със стойността, определена от Органа.

(5) По отношение на пенконазол Органът предостави обосновано становище относно съществуващите МДГОВ в съответствие с член 12, параграф 2 от Регламент (ЕО) № 396/2005 във връзка с член 12, параграф 1 от него (5). Органът предложи при пенконазол да се измени определението за остатъчното вещество (сума на съставните изомери). Той препоръча да бъдат намалени МДГОВ за бадеми, лешници, орехи, ябълки, круши, дюли, мушмули, японско нефле/японски мушмули, кайсии, ягоди, френско грозде (черно, червено и бяло), краставици, корнишони, тиквички, грах (със и без шушулки), артишок/ангинарии/кардун, хмел, говеда (мускули, мастна тъкан, черен дроб и бъбреци), еднокопитни (мускули, мастна тъкан, черен дроб и бъбреци), домашни птици (мускули, мастна тъкан, черен дроб и бъбреци), мляко и птичи яйца. За други продукти той препоръча повишаване или запазване на съществуващите МДГОВ. Той стигна до заключението, че по отношение на МДГОВ за череши (сладки), праскови, сливи, грозде, къпини, малини (червени и жълти), цариградско грозде (зелено, червено и жълто), сладки пиперки, патладжани, пъпеши, тикви, дини част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Тези МДГОВ ще бъдат подложени на преглед, като при този преглед ще се вземе предвид информацията, налична в периода от две години след датата на публикуване на настоящия регламент.

(6) По отношение на продукти, върху които употребата на разглеждания продукт за растителна защита не е разрешена и за които не съществуват стойности, при които вносът е допустим, нито има МДГОВ по Кодекс алиментариус (CXL), МДГОВ следва да бъдат определени така, че стойността им да бъде равна на конкретната граница на определяне, или следва да се прилагат МДГОВ по подразбиране, както е предвидено в член 18, параграф 1, буква б) от Регламент (ЕО) № 396/2005.

(7) Комисията проведе консултации с референтните лаборатории на Европейския съюз за остатъци от пестициди относно необходимостта да се адаптират някои от границите на определяне. За няколко вещества посочените лаборатории стигнаха до заключението, че поради промените в техническо отношение за някои продукти се налага да бъдат установени специални граници на определяне.

(8) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(9) В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети под внимание.

(10) Поради това Регламент (ЕО) № 396/2005 следва да бъде съответно изменен.

(11) С цел да се позволи нормалното пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били произведени преди изменението на МДГОВ и за които има информация, че се поддържа високо равнище на защита на потребителите.

(12) Следва да се предвиди разумен срок преди прилагането на изменените МДГОВ, така че държавите членки, третите държави и стопанските субекти в областта на храните да могат да се подготвят за спазването на новите изисквания вследствие на изменението на МДГОВ.

(13) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II, III и V към Регламент (ЕО) № 396/2005 се изменят в съответствие с приложението към настоящия регламент.

Член 2 Що се отнася до активните вещества етофенпрокс, паклобутразол и пенконазол във и върху всички продукти, по отношение на продуктите, които са произведени в Съюза или са внесени в Съюза преди 13 август 2019 г., Регламент (ЕО) № 396/2005 продължава да се прилага във вида му преди изменението с настоящия регламент.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 13 август 2019 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 18 януари 2019 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Европейски орган за безопасност на храните; Review of the existing maximum residue levels for bromadiolone according to Article 12 of Regulation (ЕС) № 396/2005 (Преглед на съществуващите максимално допустими граници на остатъчни вещества от бромадиолон в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2017;15(5):4835.

(3) Европейски орган за безопасност на храните; Review of the existing maximum residue levels for etofenprox according to Article 12 of Regulation (ЕС) № 396/2005 (Преглед на съществуващите максимално допустими граници на остатъчни вещества от етофенпрокс в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2017;15(8):4964.

(4) Европейски орган за безопасност на храните; Review of the existing maximum residue levels for paclobutrazol according to Article 12 of Regulation (ЕС) № 396/2005 (Преглед на съществуващите максимално допустими граници на остатъчни вещества от паклобутразол в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2017;15(8):4974.

(5) Европейски орган за безопасност на храните; Review of the existing maximum residue levels for penconazole according to Article 12 of Regulation (ЕС) № 396/2005 (Преглед на съществуващите максимално допустими граници на остатъчни вещества от пенконазол в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2017;15(6):4853.